Oppdatering: Sumoaktiviteter 2023

**Forfattet av hovedtrener for Sumolandslaget, Sigmund Røtnes Widerberg.  
Godkjent av landslagssjef for Sumolandslaget, Tom Sandstad, og leder for Ikke-olympisk Komité, Rolf Røtnes.**

Da situasjonen i både det norske og internasjonale sumomiljøet stadig utvikler seg, ønsker vi på Sumolandslaget å komme med en nyhetsoppdatering om de mange sumoaktivitetene som per nå er på kalenderen for 2023. Det vises for øvrig til vår tidligere nyhetsmelding som inneholder mye relevant informasjon: [Tilbud om plass, Sumolandslaget 2023 - Norges Bryteforbund (bryting.no)](https://bryting.no/2023/03/08/tilbud-om-plass-sumolandslaget-2023/). Dette skrivet inneholder imidlertid den mest oppdaterte informasjonen vi har per nå.

# Sumo EM U21/U23

Norge stiller med følgende 8 utøvere i EM for U21 og U23 i Kielce, Polen 21. til 23. april:

|  |  |
| --- | --- |
| **Navn, klubb** | **Vektklasser** |
| Leon Holst, Halden AK | U21 65kg, U23 70kg |
| Ludvig Gunheim-Hatland, T&IL National  (forutsatt at mesterskapsdeltakelse lar seg koordinere med landslagsuttak i GR) | U21 77kg, U23 77kg |
| Lmar Faizi, Halden AK | U21 77kg, U23 77kg |
| Kornelius Haraldsen, T&IL National | U21 85kg, U23 85kg |
| Maicol Timraz-Olsen, Storhamar Ishockey | U21 92kg, U23 92kg |
| Eirik Hauge, Halden AK | U21 92kg, U23 92kg |
| Simen Solibakke Ramsland, Sp.09 (kaptein) | U23 100kg |
| Valdemar Haraldsen, T&IL National | U21 tungvekt, U23 115kg |

I tillegg til vektklassene vil plassene i Åpen klasse og i lagkonkurransene bli fordelt mellom utøverne på konkurransedagene. Utøvernes prestasjoner under mesterskapet, sett i et helhetsperspektiv, vil være grunnlaget for uttak til U23 VM i Tokyo første uken i oktober. VM for U23 er samlokalisert med VM for senior. Videre vil prestasjonene under EM for U21/U23 være viktige momenter i vurderingen av uttak til EM for U18 for de utøverne som er 18 år eller yngre.

# Treningssamlinger våren 2023

Det skal arrangeres to åpne treningssamlinger i Sportsklubben av 1909 sine lokaler i Bjølsenhallen i løpet av våren. Begge treningssamlingene består av én økt på 3 timer, etterfulgt av felles spising og påfølgende sosialt samvær. Det informeres for øvrig om at Sumolandslaget har trening 12:00-13:30 i de samme lokalene hver søndag, også søndagene påfølgende treningssamlingene.

Facebookarrangement for samlingene er å finne her:

13. mai:

[Treningssamling Sumo, mai | Facebook](https://www.facebook.com/events/189433510496248)

10. juni:

[Treningssamling Sumo, juni | Facebook](https://www.facebook.com/events/3347735778819476)

# European Games 2023

Kampen om sumoens europamestertitler for senior i år avgjøres under European Games 24.-25. juni.

Flere av sumolandslagets utøvere har prestert godt nok på de europeiske rankingstevnene til å bli tatt ut av det Europeiske Sumoforbundet (EFS) til European Games:

|  |  |
| --- | --- |
| **Navn, klubb** | **Vektklasse, ranking** |
| Steffen Larsen, Stavanger BK | Menn 77kg, nr. 8 |
| Truls Thue, Moss AK | Menn 85kg, nr. 3 |
| Kim Erik Valentin Svensson, Ski BK | Menn 92kg, nr. 7 |
| Sigmund Røtnes Widerberg, Kolbotn IL | Menn 115kg, EFS wild card. (Skadet, stiller ikke) |
| Simen Nordlie Kristensen, Sp.09 | Menn tungvekt, nr. 6 |
| Ramona Eriksen, AK-54 Vardø | Kvinner 50kg, nr. 3 |
| Liz Hjelle Jenssen, Sp.09 | Kvinner 55kg, nr. 3 |
| Othelie Annette Høie, Fredrikstad BK Atlas | Kvinner 60kg, nr. 1 |
| Pernille Rojahn Oddlien, Sp.09 | Kvinner 80kg, nr. 6 |

Alle utøverne listet over bryter i vektklassen sin 24. juni, og gis muligheten til å bryte i Åpen klasse 25. juni. Hvilke utøvere som benytter seg av det sistnevnte tilbudet vil bli tatt stilling til etter brytingen er ferdig 24. juni.

# Uttak til Sumo VM 2023

Årets Sumo VM for U23 og senior går av stabelen i Tokyo, Japan 6. til 8. oktober. Som nevnt over vil uttaket til U23-VM gjøres på bakgrunn av utøvernes helhetlige prestasjoner i U21/U23 EM. Uttaket til Senior VM er imidlertid avklart (med ett unntak, se under):

**Ramona Eriksen, AK-54 Vardø**

Ramona Eriksen har, siden hun debuterte internasjonalt i sumobryting våren 2022, holdt et jevnt over høyt nivå. På de fem internasjonale turneringene hun har deltatt på har hun tatt hjem seks medaljer, deriblant to bronsemedaljer fra Sumo EM 2022 i både vektklassen sin og lagkonkurransen uten vektbegrensning. Under Sumo NM 2023 gjorde hun en svært sterk innsats ved å først vinne vektklassen, for så å beseire langt tyngre motstandere i både lag-konkurransen hvor hun var med å ta gull og i Åpen klasse hvor hun tok sølv. Hennes stabilt høye nivå og utpregede evne til å slå motstandere som er betydelig større enn henne selv, gjør at Sumolandslaget gir henne tillit til å representere Norge i den laveste VM-vektklassen for kvinner, 65 kg.

**Rikke Juell Bugge, Sportsklubben av 1909**

Rikke Juell Bugge er den mest erfarne norske kvinnelige sumobryteren i moderne tid. Hun er den eneste norske utøveren som har kvalifisert seg til the World Games to ganger, og hun har i alt representert Norge på 7 internasjonale mesterskap. Foruten 5 individuelle NM-gull har hun 1 individuell EM-bronse, og har vært med å sikre lag-bronse for Norge i EM ved 3 separate anledninger. Hun følger om dagen et intensivt opptreningsregime med kvinnenes 73 kg-klasse for øyet. Det er med glede Sumolandslaget gir Rikke muligheten til å representere Norge i sitt tredje VM.

**Pernille Rojahn Oddlien, Sportsklubben av 1909**

Pernille Rojahn Oddlien er en av Sumolandslagets mestvinnende utøvere på internasjonale mesterskap i nyere tid: tidligere både gull og sølv fra U21-EM, bronse fra U23-EM, 2 lag-bronser fra U23-EM, og en av de tre som var med å sikre lag-bronsen for senior kvinner under Sumo EM 2022. Hun representerte også Norge under the World Games 2022, og ble med dette tildelt Sumolandslagets veteranmerke i bronse etter å ha representert Norge på 5 internasjonale mesterskap. Hun har også prestert sterkt på NM og Europacup i 2023, og gis med dette muligheten til å representere Norge på VM i klassen kvinner 80kg.

**Cathrine Frilseth, Gjerdrum AK**

Cathrine Frilseth har vunnet gull i alle individuelle klasser hun har stilt i på Sumo NM siden 2019. Dette inkluderer både tungvekt og åpen vekt i 2023. Cathrine er en talentfull og sterk bryter som holder høyt internasjonalt nivå, og med utgangspunkt i NM-merittene hennes foreligger det ingen tvil om at hun er rett kvinne å tildele Sumolandslagets plass i kvinnenes tungvekt eller åpenvekt klasse (hvilken av dem hun går i vil bli tatt stilling til siden).

**Truls Thue, Moss AK**

Truls Thue har gjort sport av å sjokkere det europeiske sumomiljøet: han debuterte med å vinne gull i vektklassen sin i hans første Europacup i 2022, og senere slo han en av Europas beste tungvektere å turneringens åpenvektklasse. Han tok så en sølvmedalje i menn 85kg på Sumo EM 2022 etter å ha slått vektklassens antatte favoritt i innledende runde, og startet 2023 med gull i den internasjonale Open-turneringen Erd Cup i Ungarn. Av hans 11 internasjonale kamper i egen vektklasse har han vunnet 9 og tapt 2, og tatt medalje på alle turneringer han har stilt på. Han gis med dette tillit til å representere Norge i herrenes 85 kg-klasse.

**Uttakskamp: Kim Erik Valentin Svensson, Ski BK vs. Joakim Sandberg Rusvik, Sportsklubben av 1909**

Det er to sterke kandidater til plassen i herrenes 100 kg-klasse på Sumo VM 2023. På den ene siden har vi Kim Erik Valentin Svensson, som tok to kampseiere for Norge på the World Games i 2022, gull på én Europacup i 2022, og bronse på årets første Europacup i 2023. På den andre siden har vi Joakim Sandberg Rusvik, som er den første mottakeren av Sumolandslagets veteranmerke i sølv etter å ha representert Norge på 10 internasjonale mesterskap, og som er vår mest meritterte utøver på Sumo NM i nyere tid med 9 individuelle Norgesmestertitler siden 2013, inkludert vinner av både 115kg og Åpen klasse på NM 2023. Da Kim Erik skal representere Norge på European Games i slutten av juni er datoen for uttakskampene mellom disse to satt til søndag 2. juli. Uttakskampen er best av 3 kamper, og utøverne skal veie inn på 100,00 kg eller mindre i forkant. Den som taper uttakskampen vil bli gitt tilbud om å representere Norge i Åpen klasse og få tilbud om én av plassene i lag-konkurransen.

**Simen Nordlie Kristensen, Sportsklubben av 1909**

Simen har lenge vært en av norsk sumos beste tungvektsbrytere, og har representert Norge i både tungvekt og Åpen klasse ved flere anledninger. Dette har medført at han er blitt tatt ut av EFS til European Games i tungvekt, og han har mange sterke prestasjoner bak seg mot internasjonalt meritterte utøvere, blant annet i tungvektsklassen under VM i Osaka 2019. Simen har nå gått ned fra den tyngste vektklassen til 115kg, og det er med glede Sumolandslaget gir han tillit til å representere Norge i denne vektklassen i sitt andre VM.

**Brage Mørk, Sportsklubben av 1909**

Som tungvektsmester og bronsemedaljør i Åpen klasse på årets Sumo NM er Brage Mørk det naturlige valget til å representere Norge i herrenes tungvektsklasse også på VM 2023. Dette blir hans 5. opptreden for Sumolandslaget i et internasjonalt mesterskap, etter at han i 2019 representerte Norge i Åpen klasse under VM i Osaka. Brage er en stor og stødig utøver som kan pushe ut selv de største bryterne i sumobrytingens ubegrensede tungvektsklasse, og på senior VM 2023 gis han tilliten til å forsøke seg på nettopp dette.

# Scottish Sumo Open, med treningstilbud

Sumolandslaget har god dialog med arrangøren av Scottish Open som går av stabelen 5. august i Coatbridge utenfor Glasgow. I samarbeid med det skotske vertskapet arrangerer Sumolandslaget internasjonal treningssamling i forbindelse med Open-turneringen, med treninger torsdagen og fredagen forut for turneringen, samt mandagen etter.

Det vises til vår tidligere nyhetsmelding for informasjon om Scottish Open:

[Tilbud om plass, Sumolandslaget 2023 - Norges Bryteforbund (bryting.no)](https://bryting.no/2023/03/08/tilbud-om-plass-sumolandslaget-2023/)

Alle spørsmål knyttet til dette kan rettes til Sumolandslagets hovedtrener, Sigmund Røtnes Widerberg, på epost til [sigmundwiderberg@hotmail.no](mailto:sigmundwiderberg@hotmail.no) eller SMS til telefonnummer 91817968.

# Europacup 3, Polen

16. september 2023 arrangeres det rankingstevne i Krotoszyn, Polen. Alle utøvere som jevnlig trener og/eller konkurrerer i sumobryting gis anledning til å stille på denne turneringen, og gode konkurransebrytere fra de olympiske stilartene som ønsker å prøve seg på internasjonal sumo er også velkomne. Utøverne som skal representere Norge på VM oppfordres til å stille i VM-vektklassen sin. For påmelding og informasjon om Europacup 3 kan Rolf Røtnes kontaktet på epost: [rolf.rotnes@gmail.com](mailto:rolf.rotnes@gmail.com) eller telefonnummer 97043859.

# World Combat Games

Truls Thue fra Moss AK er tatt ut av det Internasjonale Sumoforbundet (IFS) til å delta på World Combat Games 2023 i Riyadh, Saudi Arabia i slutten av oktober. Han får med seg Joakim Sandberg Rusvik som reiseleder og sparringspartner. World Combat Games er multisportleker innen kampsportene, og Sumolandslaget skal delta sammen med flere andre landslag innen kampsportene fra Norge.

# Olympia Sumo Championship, Orlando, Florida

Første helgen i november er Sumolandslaget blitt invitert til Orlando, Florida for å delta på Olympia Sumo Championship. Vi er blitt forespeilet at dette blir en stor turnering med de samme vektklassene som i VM, og Sumolandslaget inviterer alle utøvere som trener og/eller konkurrerer i sumobryting til å delta på denne turneringen.

Alle spørsmål knyttet til dette kan rettes til Sumolandslagets hovedtrener, Sigmund Røtnes Widerberg, på epost til [sigmundwiderberg@hotmail.no](mailto:sigmundwiderberg@hotmail.no) eller SMS til telefonnummer 91817968.

# Sumo EM U16/U18

EM for U16 og U18 i Renes, Sveits avvikles 11.-12. november, og det vurderes som for tidlig å gjøre et uttak til det mesterskapet per nå. Uttaket til dette mesterskapet vil bli nærmere vurdert til høsten. Alle utøvere født i 2008, 2007, 2006, eller 2005 som tok medalje på Sumo NM 2023 er aktuelle kandidater til dette. Utøvere som deltok på NM uten å ta medalje, men som presterer i sumo internasjonalt gjennom 2023, vil også være aktuelle kandidater. Norgesmestere og utøvere som deltar på åpne turneringer internasjonalt for sumolandslaget gjennom 2023 vil bli prioritert. I vektklasser med flere enn 2 aktuelle kandidater vil det holdes uttakskamper høsten 2023. Det vises for øvrig til retningslinjene for uttak. I tråd med barneidrettsreglene og NBFs retningslinjer, deltar ikke Sumolandslaget med utøvere i U14-klassen.

# Finansiering av reiser og representasjon

Med mindre annet er avtalt og vedtatt i Ikke-olympisk komité, dekkes alle kostnader knyttet til reiser med og representasjon for Sumolandslaget av utøverne selv. Om utøverne dekker utgiftene sine med egne midler, eller får hjelp av sin klubb, sine foreldre, sponsorer, eller andre velgjørere er opp til utøverne.